
סדר היום:		הצעת חוק בתי המשפט (תיקון – תקופת צינון), התשס"ג-2003 – מיזוג של הצעות חוק (פ/617, פ/793, פ/1283, פ/1556, של חברי הכנסת איתן כבל, אליעזר כהן, מיכאל איתן ואורית נוקד)



נכחו:

חברי הוועדה:	מיכאל איתן  -  היו"ר
	אליעזר כהן
	יצחק לוי
	אופיר פינס-פז


מוזמנים:	ד"ר פרץ סגל	- משרד המשפטים
	מיכל כהן	- משרד המשפטים



עוזרת ליועצת משפטית:		עו"ד תמי סלע



מנהלת הוועדה:			דורית ואג



קצרנית:			אסתר מימון


הצעת חוק בתי המשפט (תיקון – תקופת צינון), התשס"ג-2003

היו"ר מיכאל איתן:

	אני מבקש לפתוח את ישיבת ועדת החוקה, חוק ומשפט בנושא: הצעת חוק בתי המשפט (תיקון – תקופת צינון), התשס"ג-2003.

	אנחנו מצביעים על שנה וחצי. מי בעד שנה וחצי?

הצבעה
בעד – שניים
נגד – אין
נמנעים – אין

פרץ סגל:

	אומנם בפעם שעברה מנינו את החוקים השונים. בדקנו את כל החוקים, ובשום חוק אין הגבלה של יותר משנתיים, למעט חוק אחד, וזה, לכהונה של יושב-ראש הוועדה לביקורת המדינה של הכנסת.

היו"ר מיכאל איתן:

	אני אוכיח לך שלא בדקת טוב.

תמי סלע:

	בחוק מבקר המדינה יש שלוש שנים.

היו"ר מיכאל איתן:

	חבר מועצה שרוצה להיות מבקר עירייה, זה חמש שנים.

פרץ סגל:

	זה משהו אחר. 

אופיר פינס-פז:

	 בשלוש שנים אדם יכול לפנות לוועדה לקיצור התקופה?

תמי סלע:

	אני לא רואה מתוך הסעיפים האלה.

פרץ סגל:

	בבית-המשפט העליון יודעים פחות או יותר מי יהיו המועדים שיצטרכו למנות שופט לבית-המשפט העליון. אנחנו אומרים, שנה בכל מקרה. אם זה מעבר לשנה, ואנחנו יודעים שלא יהיה מינוי לשלוש-ארבע שנים אחר כך, הרי שהוועדה לבחירת מינוי שופטים תוכל לבוא ולומר- - -

היו"ר מיכאל איתן:

	הבנו. אתה הכנת למקרה שיהיו שנתיים. הורדתי את זה לשנה וחצי.

פרץ סגל:

	דיברתי עם היועץ המשפטי לממשלה אתמול בערב, והוא ביקש שגם אם זה שנה וחצי, שזאת תהיה הפרוצדורה.

היו"ר מיכאל איתן:

	הכנתם את זה בהנחה שיהיו שנתיים, והתפשרנו על שנה וחצי.

יצחק לוי:

	 שר המשפטים יכול לדחות את תאריך תחילת המינויים בחודש-חודשיים.

היו"ר מיכאל איתן:

	חברי הכנסת הערבים הציעו שלוש שנים. מי בעד? מי נגד?

הצבעה
בעד – אין
נגד – כולם
ההצעה לא אושרה ותעבור כהסתייגות למליאה.

אופיר פינס-פז:

	 בישיבה הקודמת הצעתי שהצינון יהיה צינון לא רק בבית-המשפט העליון.

יצחק לוי:

	 זה נושא חדש.

תמי סלע:

	אתה מדבר על יועץ משפטי לממשלה ופרקליט מדינה למשרות אחרות.

אופיר פינס-פז:

	 למשרת שר בממשלה וחבר כנסת.

יצחק לוי:

	 זה נושא חדש.

דוירת ואג:

	על עובד מדינה יש צינון.

היו"ר מיכאל איתן:

	יש 100 יום.

תמי סלע:

	זה לא חל על היועץ המשפטי לממשלה ועל פרקליט המדינה. לא מדובר על עובדי מדינה בכירים מהסוג הזה, מדובר על קצינים וכן הלאה.

היו"ר מיכאל איתן:

	אתם מערבבים כמה דברים. יש חוק אחד שחל לגבי רבנים ראשיים, נשיא המדינה.
אופיר פינס-פז:

	 עליהם אין אפילו צינון של דקה.

יצחק לוי:

	 יש הוראה גורפת על עובדי מדינה.

תמי סלע:

	הוראה גורפת על עובדי מדינה זה הגבלות לאחר פרישה, שזה מעבר לשוק הפרטי.

דורית ואג:

	סעיף 7 אומר – אלה לא יהיו מועמדים: נשיא מדינה, רבנים, שופט דיין, מבקר מדינה, ראש מטה כללי, עובדי מדינה בכירים, קציני צבא, שוטרים וסוהרים ועובדי תאגידים שהוקמו בחוק וכן הלאה, זולת אם חדלו לכהן במשרה או בתפקיד כאמור לפני המועד להגשת רשימות מועמדים. איפה היה 100 הימים?

תמי סלע:

	בדרגות ובתפקידים שייקבעו בחוק, ולדעתי עדיין לא קבעו אותם בחוק.

פרץ סגל:

	סעיף 56 לחוק הבחירות לכנסת.

דורית ואג:

	סעיף 56 לחוק הבחירות אומר – אלה לא יהיו מועמדים: עובד מדינה שדרגתו היא אחת מארבע הדרגות העליונות בכל סולם דירוג--

אופיר פינס-פז:

	 זה מתייחס אליהם?

תמי סלע:

	כן.

דורית ואג:

	עובד מדינה בדרגה נמוכה, מהדרגה השלישית וכן הלאה. יש פה חריג לראש שירות הביטחון הכללי אלוף ומעלה, קצין ומעלה שישה חודשים, כל האחרים 100 יום.

היו"ר מיכאל איתן:

	חבר הכנסת כהן, יש הסכמה ביני לבין חבר הכנסת לוי על שנה וחצי, האם אתה מסכים?


אליעזר כהן:

	 אני מסכים.

פרץ סגל:

	אנחנו מבקשים שתישמר הזכות לשר וליועץ המשפטי להגיש הסתייגות אם הם ירצו.

אופיר פינס-פז:

	 אני מבקש צינון לשנה. 

יצחק לוי:

	 אני טוען טענת נושא חדש.

היו"ר מיכאל איתן:

	למה עכשיו? תשנה את חוק הכנסת, זה לא פה. 

אופיר פינס-פז:

	 מה ההבדל?

תמי סלע:

	זה חוק הבחירות לכנסת.

אופיר פינס-פז:

	 ברור שזה לא אותו חוק, אבל מבחינה מהותית זה נושא.

יצחק לוי:

	 יש הבדל בין יועץ משפטי שהולך לבית-המשפט העליון לבין שהוא מבקש להיבחר לכנסת. זה שיקול אחר.

דורית ואג:

	אין שום יועץ משפטי או פרקליט מדינה שבאו אחר כך לכנסת?

פרץ סגל:

	היה שופט בית-המשפט העליון בנימין הלוי.

יצחק לוי:

	 הוא בא מבית-המשפט.

היו"ר מיכאל איתן:

	למה אתה מחיל את זה רק על פרקליט מדינה ויועץ משפטי לממשלה, למה לא על שופט בית-משפט עליון?

יצחק לוי:

	 כל שופט.

תמי סלע:

	עוד דבר שמאפיין את הסיטואציה הזאת, שסוג התיקים שהיועץ המשפטי לממשלה ופרקליט המדינה מחליטים בהם אחר כך, הרבה פעמים מגיעים בפני בית-המשפט העליון, וזאת אחת הסיבות לצינון. זה פחות נכון לחברי כנסת ושרים.

היו"ר מיכאל איתן:

	 מי בעד הסתייגות שלי של שנתיים?

הצבעה
בעד – 1
נגד – 1
ההצעה נפלה ותעבור כהסתייגות למליאה.

היו"ר מיכאל איתן:

	ההצעה נפלה. מי בעד העברת הצעת החוק לקריאה שנייה ושלישית במליאה?

הצבעה
בעד – פה אחד
נגד – אין
אושר להעביר לקריאה שנייה ולקריאה שלישית את הצעת חוק בתי המשפט (תיקון – תקופת צינון), התשס"ג-2003.

דורית ואג:

	פה אחד.

היו"ר מיכאל איתן:

	הישיבה נעולה.

הישיבה ננעלה בשעה 13:15
